CELEX: C2004/262/68
Language: da
Date: 2004-10-23 00:00:00
Title: Sag T-289/04: Sag anlagt den 15. juli 2004 af Dimitra Lantzoni mod De Europæiske Fællesskabers Domstol

23.10.2004   
            
            
               DA
            
            
               Den Europæiske Unions Tidende
            
            
               C 262/35
            
         Sag anlagt den 15. juli 2004 af Dimitra Lantzoni mod De Europæiske Fællesskabers Domstol
   (Sag T-289/04)
   (2004/C 262/68)
   Processprog: fransk
   Ved De Europæiske Fællesskabers Ret i Første Instans er der den 15. juli 2004 anlagt sag mod De Europæiske Fællesskabers Domstol af Dimitra Lantzoni, Übersyren (Luxembourg), ved avocat Clara Marhuenda, og med valgt adresse i Luxembourg.
   Sagsøgeren har nedlagt følgende påstande:
   
               —
            
            
               Annullation af De Europæiske Fællesskabers Domstols afgørelse, som blev meddelt sagsøgeren den 7. oktober 2003, og hvori hendes indsigelse mod de tildelte points for forfremmelsesåret 1999/2000 og for forfremmelsesåret 2001 afvises.
            
         
               —
            
            
               De Europæiske Fællesskabers Domstol tilpligtes at betale sagens omkostninger.
            
         Søgsmålsgrunde og væsentligste argumenter:
   Sagsøgeren, som er tjenestemand ved Domstolen, blev den 5. februar 2002 underrettet om afgørelsen om at tildele hende nul forfremmelsespoints for 1999 og 2000. Den 16. januar 2003 blev sagsøgeren ligeledes underrettet om, at hun var blevet tildelt et forfremmelsespoint for forfremmelsesåret 2001. Sagsøgeren gjorde indsigelse mod denne tildeling og føjede efterfølgende til denne indsigelse en ny indsigelse vedrørende tildelingen af nul points for 1999 og 2000. Hendes indsigelse blev afvist som for sent indgivet for så vidt angår 1999 og 2000 og som ubegrundet hvad angår 2001.
   Sagsøgeren har til støtte for søgsmålet gjort gældende, at den anfægtede pointtildeling er i strid med Domstolens afgørelse af 18. oktober 2000 om indførelse af dette system derved, at den ikke er sket på grundlag af sagsøgerens bedømmelser, idet de tildelte points ikke har nogen som helst sammenhæng med disse bedømmelser. Sagsøgeren har med hensyn til afvisningen af hendes indsigelse over den manglende pointtildeling for 1999 og 2000 som for sent indgivet gjort gældende, at forsinkelsen på næsten to år i forbindelse med meddelelsen af hendes bedømmelse for bedømmelsesåret 1999/2000 har forhindret hende i rettidigt at få kendskab til de fejl, som pointtildelingen for nævnte forfremmelsesår var behæftet med. Ifølge sagsøgeren vil retssikkerheden vedrørende det pågældende forfremmelsesår på ingen måde berøres i tilfælde af, at hun får lov til at anfægte de manglende points for disse to år, eftersom antallet af opnåede point ikke automatisk sikrer en forfremmelse.